b'\n_START_ARTICLE_\nArdennienajokoira\n_START_SECTION_\nUlkomuoto\n_START_PARAGRAPH_\nArdennienajokoira on lyhyt- ja sile\xc3\xa4karvainen, keskikokoinen ajokoira. Sallitut v\xc3\xa4rit ovat musta punaruskein merkein (black & tan); kauriinpunainen, jossa tulee olla musta satula (sel\xc3\xa4n peitt\xc3\xa4v\xc3\xa4 kuvio) tai mantteli (satulaa laajemmas ulottuva musta alue); yksiv\xc3\xa4rinen musta; tai tiikeriraitainen (brindle). Urosten s\xc3\xa4k\xc3\xa4korkeus on 53\xe2\x80\x9362\xc2\xa0cm ja narttujen 46\xe2\x80\x9357\xc2\xa0cm, paino vaihtelee sukupuolesta riippumatta 32\xe2\x80\x9344 kg\xc2\xa0v\xc3\xa4lill\xc3\xa4, joskin urosten keskiarvoksi on m\xc3\xa4\xc3\xa4ritelty 33 kg ja narttujen 20 kg.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nArdennienajokoira on rauhallinen, voimakasluonteinen, tarkkavainuinen ja yst\xc3\xa4v\xc3\xa4llinen. Se on perheelleen omistautunut ja pit\xc3\xa4\xc3\xa4 lapsista. Sill\xc3\xa4 on voimakas mets\xc3\xa4stysvietti ja kauaskantoinen \xc3\xa4\xc3\xa4ni.\n_START_SECTION_\nAlkuper\xc3\xa4\n_START_PARAGRAPH_\nAjanlaskun alussa Loiren ja Rh\xc3\xb4nen alueille asettuneet keltit toivat mukanaan Keski-Eurooppaan erityisen tehokkaan mets\xc3\xa4styskoiran, joka kykeni j\xc3\xa4ljitt\xc3\xa4m\xc3\xa4\xc3\xa4n riistaa erinomaisen vainunsa avulla tehokkaammin kuin paikalliset ajokoirat. N\xc3\xa4m\xc3\xa4 koirat edustivat joko kelttienvinttikoiraa tai t\xc3\xa4st\xc3\xa4 kehittynytt\xc3\xa4 ajokoirien kantarotua nimelt\xc3\xa4 sergusie. Belgian Ardenneilla el\xc3\xa4neet munkit jalostivat niist\xc3\xa4 Keskiajan alkupuolella suurriistaa ajavan saint hubertuksenkoiran, josta tuli suosittu my\xc3\xb6s muissa maissa ja joka tunnetaan nykyisin mm. vihikoiran kantarotuna. Saint hubertuksenkoiran alkuper\xc3\xa4isimp\xc3\xa4n\xc3\xa4 tyyppin\xc3\xa4 pidet\xc3\xa4\xc3\xa4n \xe2\x80\x9dardennenbracke\xe2\x80\x9d-muunnosta, jonka nykyinen muoto t\xc3\xa4m\xc3\xa4n p\xc3\xa4iv\xc3\xa4n ardennienajokoira on. My\xc3\xb6s sukupuuttoon kuollut ardennienbassetti lienee joko l\xc3\xa4heist\xc3\xa4 sukua j\xc3\xa4lkimm\xc3\xa4iselle tai vaihtoehtoisesti jopa sen edelt\xc3\xa4j\xc3\xa4._NEWLINE_Nykyisen rodun systemaattinen kasvatus alkoi vuonna 1989 Saksassa, mink\xc3\xa4 vuoksi rotum\xc3\xa4\xc3\xa4ritelm\xc3\xa4 tunnustaa alkuper\xc3\xa4maaksi ainoastaan Saksan. Vuonna 2009 perustettiin ensimm\xc3\xa4inen rotuj\xc3\xa4rjest\xc3\xb6, Verein Ardennenbracke e.V, joka julkaisi ensimm\xc3\xa4isen rotum\xc3\xa4\xc3\xa4ritelm\xc3\xa4n 11. hein\xc3\xa4kuuta 2011.'